ཕ་རོལ་གཡུལ་འཇོམས་བདུད་འདུལ་པདྨ་དྲག་མོ་སེང་གེའི་གདོང་ཅན་གྱི་གཏོར་བཟློག་རྡོ་རྗེའི་མཚོན་ཆ་བཞུགས༔ པདྨ་ཌཱཀྐི་ནི༔ རྣལ་འབྱོར་ལྟ་དགོངས་ཟབ་པ་རྣམས༔ བདེ་བའི་སྟན་ལ་བག་ཕབ་སྟེ༔ ཧཱུྃ་བྷྱོ༔ རྣམ་དག་བདེ་བ་ཆེན་པོ་ཡུམ་ལྔའི་ཞིང༔ བཀོད་པ་རབ་རྫོགས་གདུག་ཅན་འདུལ་བའི་གནས༔ ཨོ་རྒྱན་རང་བྱུང་དུར་ཁྲོད་ཆེན་པོ་ན༔ ལོངས་སྐུ་བདུད་འདུལ་དྲག་མོ་མཐུ་མོ་ཆེ༔ དམིགས་མེད་དབྱིངས་ལས་གཏུམ་དྲག་གཟུགས་སྐུར་བཞེངས༔ སྐུ་མདོག་དམར་ནག་ཞལ་གཅིག་ཕྱག་གཉིས་པ༔ རྔམ་པའི་སེང་གདོང་སྤྱན་གསུམ་ཁྲག་ལྟར་གཡོ༔ ཞལ་གདངས་ལྗགས་འདྲིལ་རྣོ་དཀར་མཆེ་བ་གཙིགས༔ ཕྱག་གཡས་པདྨའི་གྲི་གུག་མཁའ་ལ་ཕྱར༔ གཡོན་པས་བྷནྡྷ་དམར་གྱི་བཀང་བ་སྟོབས༔ ཨེ་ཡི་དལ་ལ་པད་ཉི་བྱད་མའི་སྟེང༔ ཞབས་གཡས་བསྐུམས་པས་འཁོར་བའི་སྐྱེ་སྒོ་བཀག༔ ཞབས་གཡོན་བརྐྱངས་པས་བདུད་དང་གདོན་ཚོགས་གནོན༔ ཁ་ཊྭཱཾ་རྩེ་གསུམ་གྲུ་མོ་གཡོན་དུ་བརྟེན༔ དུར་ཁྲོད་ཆས་རྫོགས་གར་དགུའི་ཉམས་དང་ལྡན༔ རུས་རྒྱན་རིན་ཆེན་དར་དཔྱངས་དཔའ་མོའི་ཆས༔ འོ་འཛིན་གསང་བའི་པདྨ་མཆོག་ཏུ་རྒྱས༔ ཕྱོགས་བཞིར་རྡོ་རྗེ་རིན་ཆེན་དེ་བཞིན་གཤེགས༔ ལས་ཀྱི་རིགས་ཏེ་སེང་གདོང་སྡེ་བཞི་དང༔ ཕྲ་མེན་སྡེ་བརྒྱད་དཔའ་མོ་ཉི་ཤུ་གཅིག༔ དབང་ཕྱུག་ཉེར་བརྒྱད་སྒོ་སྲུང་དམ་ཅན་ཚོགས༔ ཐུགས་དམ་རྒྱུད་བསྐུལ་རབ་ཁྲོས་ཚུལ་གྱིས་བཞེངས༔ རྣལ་འབྱོར་བཅོལ་བའི་ལས་ལ་ཉེ་བར་དགོངས༔ དམ་རྫས་སྨན་གཏོར་རཀྟའི་མཆོད་པ་བཞེས༔ ང་རྒྱལ་སེང་གེའི་འཇིགས་པ་དགྲ་ལ་ཟློག༔ ཞེ་སྡང་མེ་ཡི་འཇིགས་པ་དགྲ་ལ་ཟློག༔ འདོད་ཆགས་ཆུ་བོའི་འཇིགས་པ་དགྲ་ལ་ཟློག༔ གཏི་མུག་གླང་པོའི་འཇིགས་པ་དགྲ་ལ་ཟློག༔ ཕྲག་དོག་སྦྲུལ་གྱི་འཇིགས་པ་དགྲ་ལ་ཟློག༔ ཐེ་ཚོམ་ཤ་ཟའི་འཇིགས་པ་དགྲ་ལ་ཟློག༔ ལྟ་ངན་ཆོམ་པོའི་འཇིགས་པ་དགྲ་ལ་ཟློག༔ སེར་སྣ་ལྕགས་སྒྲོག་འཇིགས་པ་དགྲ་ལ་ཟློག༔ གདོན་ཆེན་བཅོ་ལྔའི་གནོད་པ་དགྲ་ལ་ཟློག༔ སྟོང་ཕྲག་བརྒྱ་ཅུའི་བགེགས་གནོད་དགྲ་ལ་ཟློག༔ བཞི་བརྒྱ་རྩ་བཞིའི་ནད་རྣམས་དགྲ་ལ་ཟློག༔ གཏི་མུག་མ་རིག་བྱད་སྟེམས་དགྲ་ལ་ཟློག༔ འདོད་ཆགས་ཞེན་པའི་བྱད་སྟེམས་དགྲ་ལ་ཟློག༔ ཞེ་སྡང་གདུག་པའི་བྱད་སྟེམས་དགྲ་ལ་ཟློག༔ བན་བོན་ལྟ་ལོག་རིགས་སྔགས་དགྲ་ལ་ཟློག༔ སྣ་ཚོགས་ཟོར་དང་ཕུང་བཤིག་དགྲ་ལ་ཟློག༔ རྫས་ངན་ཏིང་འཛིན་དམོད་པ་དགྲ་ལ་ཟློག༔ མནན་བསྲེགས་རླུང་འཁོར་རྦོད་གཏོང་དགྲ་ལ་ཟློག༔ སྡེ་བརྒྱད་འབྱུང་པོའི་དམོད་བྱེད་དགྲ་ལ་ཟློག༔ བྱུར་དང་རྒབ་འདྲེ་ཕུང་བྱེད་དགྲ་ལ་ཟློག༔ རིམས་དང་འགོ་བའི་ནད་རིགས་དགྲ་ལ་ཟློག༔ ནད་མཚོན་མུ་གེའི་རྒུད་པ་དགྲ་ལ་ཟློག༔ ཕྲ་མེན་དབྱེན་སྦྱོར་མཁོན་འཛིངས་དགྲ་ལ་ཟློག༔ ཉི་ཁྲི་ཆིག་སྟོང་རྐྱེན་རྣམས་དགྲ་ལ་ཟློག༔ ལོ་ཟླ་ཞག་དུས་ཟ་གེགས་དགྲ་ལ་ཟློག༔ ལོ་འབྱུང་སྤར་སྨེ་དགྲ་གཤེད་དགྲ་ལ་ཟློག༔ མ་རིག་འཁྲུལ་སྣང་བདེ་བ་ཆེན་པོར་ཟློག༔ གཟུང་འཛིན་བྱད་མའི་ཕུང་པོ་རྡུལ་དུ་རློགས༔ ཁམས་གསུམ་འཁོར་བ་མཉམ་ཉིད་དབྱིངས་སུ་སྒྲོལ༔ བདག་མེད་སྟོང་པ་ཆེན་པོའི་ཞལ་དུ་སྟོབས༔ གློ་བུར་སྣང་བའི་གནོད་བྱེད་ཡུལ་མེད་མཛོད༔ ཨཿཀཿསཿམཿརཿཙཿཤཿདཿརཿསཿམཿརཿཡཿཕཊཿ བྱད་ཁ་ཕུར་ཁ་གཏད་མནན་ཐམས་ཅད་མཱ་ར་ཡ་བྷྱོ་བྷྱོ༔ ཟློག་ཟློག༔ ནད་གདོན་དགྲ་བགེགས་དུས་མིན་འཆི་བ་ཐམས་ཅད་མ་ར་ཡ་བྷྱོ་བྷྱོ་ཟློག་ཟློག༔ རིམས་དང་རྦོད་གཏོང་མི་འདོད་ཉེར་འཚེ་ཐམས་ཅད་མཱ་ར་ཡ་བྷྱོ་བྷྱོ༔ ཟློག་ཟློག༔ དེ་ལྟར་དྲག་བཟློག་རྡོ་རྗེའི་མཚོན་
ཆ་འདི༔ ལྟ་སྤྱོད་ཟབ་ལ་ཞིབ་ཅིང་དམ་ཚིག་གཙང༔ ཚུལ་བཞིན་ཉམས་སུ་ལེན་པའི་དོན་དུ་བསྟན༔ དམ་
ཉམས་བྱད་མའི་ལག་ཏུ་ཤོར་ཏ་རེ༔ བཀའ་འདི་མ་གཟའ་རྒྱལ་གྱིས་ཐུབ་པར་སྲུངས༔ ཤེས་རབ་སྙིང་རྗེ་
ཅན་དང་འཕྲད་པར་ཤོག༔ ས་མ་ཡ༔ རྒྱ་རྒྱ་རྒྱ༔ གཏེར་རྒྱ༔ རྦས་རྒྱ༔ གཏད་རྒྱ༔ ཟབ་རྒྱ༔ གསང་རྒྱ༔ཞེས་
ཆོས་དབྱིངས་རྡོ་རྗེས་དག་པར་ཕབ་པའི་ཡི་གེ་པ་ནི་ལྷ་རྗེ་བསམ་འཕེལ་ནོར་བུས་བགྱིས་པའོ།། སརྦ་མངྒ་ལཾ།